06/10/2019 14:23h

IB3 Notícies avança que el Govern de les Balears implantarà al primer semestre de 2020 un sistema d’alerta d’emergències a través de missatges de text als telèfons mòbils. Un sistema ja existent en altres països i que permetrà que tothom rebi al moment qualsevol tipus d’alerta per qüestions com, per exemple, perill d’inundacions i incendis.

El Centre d’Emergències de l’112 disposarà, en un futur proper, d’una nova eina per avisar d’incendis, inundacions o altres situacions d’emergències: enviar missatges als telèfons mòbils de tothom. El sistema arribarà de la mà de la Unió Europea. Se n’està ultimant la normativa i, de manera paral·lela, també la tecnologia necessària.

El sistema d’alertes via telefònica ja s’aplica des de fa anys a països com els Estats Units, i l’abast dels avisos arriben també a qüestions com la recerca d’infants perduts o de delinqüents.

Un any després de la torrentada al Llevant de Mallorca, mentre s’ultima la posada en marxa tecnològica del sistema d’alertes telefòniques, allò que sí ja ha millorat respecte de l’any passat és el personal que fa feina a l’112. En concret, s’ha passat de 36 persones que fan feina al centre d’operacions, fins a fregar la seixentena, cosa que vol dir més d’un 50 per cent més. En aquesta xifra, s’hi han d’afegir 14 supervisors i 5 caps de sala.

També hi ha hagut una nova plataforma tecnològica, una actualització del software, i altres millores de material amb els quals fer feina a situacions d’emergència.

En espera de saber els detalls dels pròxims pressupostos, es confia que es dediqui una partida important per contractar més personal a l’112.



Un any després de la torrentada continua la reconstrucció de Sant Llorenç